Diari Oficial de la Generalitat Valenciana


Sumari del DOGV 5614, del 05-10-2007 (2007/11460)

ORDRE de 21 de setembre de 2007, de la Conselleria de Benestar Social, sobre títol i carnet de família nombrosa expedits a la Comunitat Valenciana.
---------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2007/09/21/(1)/dof/vci/html**

### Dades del document

Número de DOGV
:   5614

Data del DOGV
:   05-10-2007

Secció del DOGV
:   I. DISPOSICIONS GENERALS

Número del document
:   2007/11594


Data del document
:   21-09-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * legislació
    * família nombrosa
    * política familiar
    * formalitat administrativa

ORDRE de 21 de setembre de 2007, de la Conselleria de Benestar Social, sobre títol i carnet de família nombrosa expedits a la Comunitat Valenciana. [2007/11214]
La Llei 40/2003, de 18 de novembre, de Protecció a les Famílies Nombroses, actualitza la legislació sobre protecció a estes famílies, a fi d'ajustar-la tant a la realitat econòmica i social dels nostres dies com a l'actual organització de l'Estat, on l'àmbit de competències de les distintes administracions públiques és completament diferent de l'època en què es va promulgar la Llei 25/1971, que fins a eixe moment regulava el concernent a la protecció de les famílies nombroses.
En este sentit, la Llei 40/2003 regula, entre altres, les disposicions generals de caràcter bàsic per a tot l'Estat, com són el concepte de família nombrosa, les condicions que han de reunir els seus membres, les distintes categories en què es classifiquen i els procediments per al reconeixement, renovació, modificació o pèrdua del títol, i també els beneficis socials en l'àmbit de les activitats i servicis públics o d'interés general, habitatge i règim fiscal.
La llei introduïx, així mateix, modificacions de normes legals vigents en matèria de seguretat social i ocupació, arreplega el caràcter de mínim dels beneficis previstos en esta, la seua compatibilitat amb qualsevol altres que pogueren preveure's per a este col·lectiu familiar i la possibilitat d'ampliar l'acció protectora per part de l'administració General de l'Estat, les comunitats autònomes o les corporacions locals, en l'àmbit de les seues competències respectives.
El Reial Decret 1.621/2005, de 30 de desembre, aprova el reglament de la Llei 40/2003, desenrotllant alguns beneficis, i establint el contingut mínim i indispensable que ha de contindre el títol de família nombrosa i autoritza les comunitats autònomes a desenrotllar el procediment administratiu per a renovar, modificar o deixar sense efecte el títol de família nombrosa, incloent-hi la determinació dels documents que hauran d'acompanyar-se per a acreditar tal situació.
L'esmentat reial decret establix també la possibilitat que les comunitats autònomes expedisquen documents d'ús individual, per a cada membre de la família nombrosa que tinga reconeguda oficialment tal condició. L'esmentat document individual té la mateixa validesa que el títol en tot el territori nacional, sempre que continga unes dades mínimes i imprescindibles.
L'article 6.2 de l'Estatut d'Autonomia de la Comunitat Valenciana, en la redacció donada per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, establix com a idioma oficial de la Comunitat Valenciana el valencià i el castellà, que al seu torn és l'oficial de l'Estat, per la qual cosa el títol de família nombrosa, serà expedit per l'òrgan competent en ambdós idiomes.
Esta orde té com a finalitat regular l'expedició, modificació i renovació del títol de família nombrosa i del carnet de família nombrosa en concordança amb les modificacions introduïdes per la Llei 40/2003 i el Reial Decret 1.621/2005, ja mencionats, i també els models necessaris per a la tramitació d'ambdós documents.
En virtut d'això, conforme el Consell Jurídic Consultiu, i fent ús de les facultats que em conferix el Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social,
ORDENE
CAPÍTOL ÚNIC
Del títol i carnet de família nombrosa
DISPOSICIONS GENERALS
Article 1. Objecte
És objecte d'esta orde el següent:
1. Establir el model de títol de família nombrosa, com a document expedit per al conjunt de la unitat familiar, que, segons el que establix l'article 5.2 de la Llei 40/2003, de 18 de novembre, de Protecció a les Famílies Nombroses, tindrà validesa en tot el territori nacional.
2. Establir el model de carnet de família nombrosa, com a document individual per a cada membre de la unitat familiar, que, segons el que establix l'article 2.5 del Reial Decret 1.621/2005, de 30 de desembre, tindrà validesa en tot el territori nacional.
3. Regular el procediment d'emissió i renovació del títol i del carnet de família nombrosa.
Article 2. Requisits i condicions
Els requisits i condicions perquè es reconega la condició de família nombrosa i ser inclòs com a beneficiari del títol de família nombrosa i del carnet de l'esmentat títol, són els establits en els articles 2, 3 i 4 de la Llei 40/2003, de 18 de novembre, de Protecció a les Famílies Nombroses, i en l'article 1 del Reial Decret 1.621/2005, de 30 de desembre, pel qual s'aprova el reglament de la Llei 40/2003.
Article 3. Discapacitat i incapacitat per a treballar
A l'efecte d'esta orde i en compliment del que establix l'article 2.5 de la Llei 40/2003, de 18 de novembre, de Protecció a les Famílies Nombroses, s'entendrà per discapacitat la persona que tinga reconegut un grau de minusvalidesa igual o superior al 33 per cent i, per incapaç per a treballar, aquella persona que tinga reduïda la seua capacitat per al treball en un grau equivalent al de la incapacitat permanent absoluta o gran invalidesa.
Secció primera
Del títol de família nombrosa
Article 4. Objecte del títol
El títol de família nombrosa, segons model establit en esta orde, s'expedirà per la Generalitat per a acreditar la condició de família nombrosa a aquelles famílies que reunisquen els requisits per a la seua obtenció.
Article 5. Número del títol i carnet
El número de títol, que serà idèntic al de carnet i únic per a cada unitat familiar, tindrà les següents característiques:
1. Codificació.
Per a la codificació s'utilitzaran els criteris següents:
Codi de la província on s'està empadronat/número de cinc xifres per orde d'emissió/any d'emissió del primer títol amb quatre dígits.
Els codis provincials seran els següents: 03 Alacant, 12 Castelló, 46 València.
2. Manteniment del número assignat:
El número es mantindrà durant tot el període en què el titular o titulars complisquen els requisits per a ser beneficiaris del títol de família nombrosa, independentment de les renovacions o modificacions que pertoque.
El número serà el mateix encara que el titular canviara de domicili a una província diferent de la d'emissió del primer títol, sempre que el canvi siga dins de la Comunitat Valenciana.
Podran mantindre's números assignats en altres comunitats autònomes quan la família passe a tindre la seua residència a la Comunitat Valenciana.
No obstant això, si ambdós titulars passen a tindre dret que se'ls atorgue un títol de família nombrosa diferent, es mantindrà el número per a un d'ells i es donarà un número diferent de l'altre titular. En cas de desacord entre ambdós titulars respecte a qui assignar-lo, es mantindrà l'esmentat número per a qui realitze la sol·licitud de nou títol en primer lloc.
Article 6. Dades mínimes i dades excloses
1. En l'esmentat títol es faran constar, almenys, les dades següents:
a) Número del títol.
b) Número d'expedient.
c) Termini de validesa (data d'emissió i de caducitat)
d) Data de l'última renovació, si és el cas.
e) Categoria de família nombrosa.
f) Dades identificatives dels titulars: nom i cognoms.
g) Dades identificatives dels fills o, si és el cas, germans: nom i cognoms i data de naixement.
h) Número de DNI o document d'identitat equivalent, dels titulars, i també dels beneficiaris majors de 14 anys.
i) Domicili de la unitat familiar.
j) Província d'emissió.
k) Firma del director o directora territorial o del director o directora general competents en matèria de família, segons corresponga.
l) Firma d'un dels titulars.
m) Segell de la Generalitat.
n) Una referència expressa que el títol s'expedix a l'empara de la Llei 40/2003, de 18 de novembre, de protecció a les famílies nombroses.
2. Al tractar-se de dades especialment protegides, no s'inclouran les referides a la discapacitat dels beneficiaris del títol.
Article 7. Sol·licitud i data d'efectes
1. La sol·licitud podrà efectuar-se en qualsevol moment, una vegada la unitat familiar complisca els requisits per a l'obtenció del títol de família nombrosa.
2. Els beneficis concedits a les famílies nombroses produiran efectes des de la data de la presentació de la sol·licitud de reconeixement o renovació del títol oficial, sempre que la resolució administrativa que es dicte siga favorable a tal reconeixement o renovació.
3. Fins a l'emissió del títol definitiu, podran expedir-se títols temporals amb una validesa màxima de tres mesos, amb els mateixos efectes i condicionaments que es determinen en el paràgraf anterior.
En l'esmentat títol temporal es faran constar, almenys, les dades següents:
a) Número del títol.
b) Termini de validesa (data d'emissió i de caducitat)
c) Categoria de família nombrosa.
d) Dades identificatives dels titulars: nom, cognoms i número de DNI o document d'identitat equivalent.
e) Dades identificatives dels fills: nom i cognoms i data de naixement.
f) Província d'emissió.
g) Firma del director o directora territorial o del director o directora general competents en matèria de família, segons corresponga.
h) Segell de la Generalitat.
i) Una referència expressa al fet que el títol s'expedix a l'empara de la Llei 40/2003, de 18 de novembre, de protecció a les famílies nombroses.
El títol que reconega la condició de família nombrosa mantindrà els seus efectes durant tot el període a què es referix la concessió o renovació i, en tot cas, fins que deixen de concórrer els requisits exigits per a tindre la condició de família nombrosa o es produïsca alguna circumstància que determine la modificació de la categoria en què es trobe classificada la unitat familiar.
No obstant el que disposa el paràgraf anterior, haurà de respectar-se el termini màxim de tres mesos establit en l'article 17.1 de la Llei 40/2003, de 18 de novembre, per a comunicar a l'administració competent les variacions succeïdes en la unitat familiar.
Article 8. Renovació, modificació o pèrdua del títol
1. Emissió d'un nou títol i petició de duplicats:
Per a l'emissió d'un nou títol serà condició prèvia i necessària entregar a l'administració el document anterior, per a procedir a la seua anul·lació.
En cas de desaparició o pèrdua del títol, un dels titulars podrà sol·licitar un duplicat, acreditant la seua identitat i omplint la sol·licitud establida a este efecte.
2. Comunicació de canvis en les condicions del títol:
D'acord amb el que preveu l'article 17 de la Llei 40/2003, de 18 de novembre, les persones que formen part d'unitats familiars a què se'ls haja reconegut el títol de família nombrosa estan obligades a comunicar a l'administració autonòmica competent, en el termini màxim de tres mesos, qualsevol canvi en les condicions que van donar lloc a l'emissió de l'esmentat títol.
El títol de família nombrosa haurà de renovar-se o deixar-se sense efecte quan:
a) Caduque.
b) Varie el nombre de membres de la unitat familiar.
c) Es modifiquen les condicions que van donar motiu a l'expedició o posterior renovació del títol i això supose un canvi de categoria o la pèrdua de la condició de família nombrosa.
d) Algun dels fills deixe de reunir les condicions per a figurar com a membre de la família nombrosa, encara que això no supose modificació de la categoria en què esta està classificada o la perduda de tal condició.
Secció segona
Del carnet de família nombrosa
Article 9. Objecte
El carnet de família nombrosa s'expedirà per la Generalitat per a acreditar, de manera individual, la pertinença a una família nombrosa d'aquells beneficiaris que tinguen una edat igual o major a 14 anys.
Article 10. Dades mínimes i dades excloses
1. En l'esmentat carnet es faran constar, almenys, les dades següents:
a) Número del títol.
b) Termini de validesa (data d'emissió i de caducitat).
c) Categoria de família nombrosa.
d) Dades identificatives del beneficiari que corresponga: nom i cognoms en tot cas; número de DNI o document d'identitat equivalent.
e) Firma del beneficiari.
f) Data de naixement dels fills.
g) Una referència expressa que el carnet s'expedix a l'empara de la Llei 40/2003, de 18 de novembre, de Protecció a les Famílies Nombroses.
2. Al tractar-se de dades especialment protegides, no s'inclouran les referides a la discapacitat dels titulars del carnet.
Article 11. Sol·licitud i data d'efectes
L'expedició del carnet de família nombrosa es farà d'ofici per l'administració competent, una vegada emés el títol de família nombrosa.
El carnet tindrà validesa a partir del moment en què estiga en poder del titular a qui corresponga, i mantindrà la seua vigència mentre la tinga el títol de família nombrosa i el titular del carnet continue tenint dret a estar-hi inclòs.
Article 12. Renovació, modificació o pèrdua del carnet
1. Emissió del carnet i petició de duplicats:
En cas de desaparició o pèrdua del carnet, un dels titulars del títol de família nombrosa, o el mateix titular del carnet si és major d'edat, podrà sol·licitar, de l'administració que l'haguera expedit, un duplicat d'este, acreditant la identitat de la persona sol·licitant i omplint la sol·licitud establida a este efecte.
2. Comunicació dels canvis en les condicions del carnet:
Qualsevol canvi en les condicions del títol, que afecte les reflectides en el carnet, comportarà l'emissió d'ofici d'un nou carnet per l'administració competent.
Article 13. Acreditació de la identitat
L'organisme que concedisca el benefici podrà sol·licitar que, juntament amb el carnet, s'acredite la identitat del titular per mitjà de qualsevol document, diferent del títol de família nombrosa, que estiga establit legalment a este efecte.
Secció tercera
Del procediment de sol·licitud i renovació del títol
de família nombrosa i del carnet de família nombrosa
Article 14. Model de sol·licitud i documentació necessària
Tots els documents presentats estaran en castellà o en valencià i, si no n'hi ha, traduïts a algun d'estos idiomes i degudament legalitzats.
La sol·licitud del títol de família nombrosa comporta l'emissió del carnet individual de família nombrosa per a aquells membres de la unitat familiar que hi tinguen dret.
Totes les declaracions responsables que siguen preceptives s'inclouen en la mateixa sol·licitud.
Amb l'imprés de sol·licitud degudament emplenat, segons model establit en esta orde, hauran de presentar-se els documents següents:
1. Acreditació de les dades personals i de la situació de la unitat familiar
a) Per a tots els membres de la unitat familiar majors de 14 anys, que se sol·licita incloure en el títol: fotocòpia confrontada o compulsada del document nacional d'identitat (DNI), número d'identificació d'estranger (NIE) o passaport. Els documents presentats han d'estar en vigor.
b) Fotocòpia compulsada o confrontada del llibre o llibres de família, si és el cas, o document equivalent en el país en què es va emetre, que acredite el vincle conjugal i que este és vàlid en el país que es va realitzar. Si no poguera presentar-se, certificat de matrimoni dels titulars i de naixement de cada un dels fills.
c) Declaració responsable acreditant que:
1r. La situació familiar expressada en la sol·licitud coincidix amb la que consta en el llibre o llibres de família o documentació equivalent.
2n. Cap dels possibles beneficiaris està inclòs en un altre títol vigent, ni l'ha sol·licitat.
2. Acreditació de residència i convivència.
a) Quan un o els dos ascendents residixen a la Comunitat Valenciana:
1r. Certificat d'empadronament de tots els membres de la unitat familiar que vagen a figurar en el títol, o document semblant si no es residix a Espanya, la data d'emissió del qual siga com a màxim tres mesos anterior a la sol·licitud del títol.
2n. Si hi ha interrupció temporal de la convivència per raó d'estudis, treball, tractament mèdic, rehabilitació o altres causes semblants, documentació acreditativa de tal extrem.
3r. Si és obligatòria l'obtenció del permís de residència a Espanya: documentació que acredite la residència legal de tots aquells membres de la unitat familiar per als quals siga obligatori obtindre-la.
b) Quan cap dels ascendents residix a la Comunitat Valenciana:
1r. Espanyols que treballen en institucions espanyoles fora del territori nacional: documentació acreditativa que es troben inscrits en el cens electoral en qualsevol localitat de la Comunitat Valenciana.
2n. Nacionals d'altres països membres de la Unió Europea o d'algun dels països que formen part de l'espai econòmic europeu: documentació acreditativa del país de residència de tots els membres de la unitat familiar i que almenys un d'ells exercix legalment una activitat per compte propi o d'altri en esta Comunitat.
3. Acreditació de la dependència econòmica entre els membres de la unitat familiar.
Es consideren ingressos o rendes computables qualssevol béns i drets derivats tant del treball com del capital, i també els de naturalesa prestacional, presos pel seu import íntegre, corresponents a l'any natural immediatament anterior al de presentació de la sol·licitud.
Per a calcular la dependència econòmica se seguirà el valor anual de l'indicador públic de renda d'efectes múltiples que incloga les pagues extraordinàries (IPREM) de l'exercici de què es tracte, establit pel Reial Decret Llei 3/2004, de 25 de juny, per a la racionalització del salari mínim interprofessional i per a l'increment de la seua quantia.
Es realitzarà una declaració responsable en què s'acredite que s'està en una de les situacions de dependència econòmica que s'indiquen a continuació. Si és el cas, s'acompanyarà la documentació que s'inclou en l'apartat corresponent.
a) Dependència econòmica dels fills respecte als titulars:
1r. El fill inclòs en el títol té uns ingressos inferiors a l'IPREM.
2n. Un o més dels fills està incapacitat per al treball i, si tinguera dret a percebre pensió, esta, incloses les pagues extraordinàries, no supera l'IPREM. No obstant això, pot tindre altres ingressos.
En este supòsit haurà d'aportar-se a més, documentació acreditativa de la incapacitat per al treball i de l'import de la pensió a què té dret.
b) Dependència econòmica del o dels titulars respecte a un fill, que contribuïx al sosteniment de la família:
1r. Hi ha un únic ascendent que no està en actiu, complint-se, a més, algun dels tres supòsits següents:
a) L'ascendent percep ingressos que, per tots els conceptes, no resulten superiors en total al doble de l'IPREM.
b) Algun germà està discapacitat o incapacitat per a treballar.
c) Els ingressos que aporta el fill no excedixen del 50 per cent de la totalitat dels percebuts per la resta de la unitat familiar.
En estos tres supòsits haurà de presentar-se, a més, documentació acreditativa de la inactivitat de l'ascendent, i també dels ingressos de la unitat familiar i de la incapacitat o discapacitat del germà, segons siga procedent.
2n. El pare, la mare o ambdós estan incapacitats per al treball, jubilats o són majors de 65 anys d'edat, sempre que els ingressos d'estos no siguen superiors en còmput anual a l'IPREM.
Documentació acreditativa de la incapacitat per al treball o de la jubilació, i també dels ingressos que perceben.
c) Dependència econòmica entre germans, quan no hi ha ascendents:
1r. Si els sol·licitants són menors d'edat, o estan incapacitats legalment, documentació acreditativa que el tutor, guardador o acollidor, si existix, no contribuïx al seu sosteniment econòmic.
2n. Si els sol·licitants són majors d'edat: documentació acreditativa que hi ha dependència econòmica entre ells.
4. Acreditació de circumstàncies especials, si és el cas
a) Edat:
En el cas dels fills d'edat igual o major a 21 anys i menor de 26, haurà de presentar-se acreditació expedida pel centre on cursen estudis adequats a la seua condició i edat o encaminats a l'obtenció d'un lloc de treball. En la dita acreditació haurà de constar la durada prevista dels estudis.
b) Discapacitat o incapacitat per al treball:
Document que acredite tal fet, i també el grau i data de caducitat, si és el cas, expedit per l'organisme competent per a això.
c) Tutoria o acolliment preadoptiu o adopció dels fills:
Resolució judicial o administrativa que ho acredite.
d) Separació o divorci:
1r. Declaració responsable firmada per ambdós pares indicant quin d'ells ha de constar com a titular.
2n. Sentència i/o conveni regulador en què s'acredite qui té l'obligació legal de prestar aliments als fills comuns.
5. Si se sol·licita la qualificació com a categoria especial, sent quatre els fills computables:
Declaració responsable firmada pels ascendents o documentació acreditativa que els ingressos anuals de la unitat familiar dividits pel nombre de membres que la componen, no superen en còmput anual el 75 per cent de l'IPREM.
6. Respecte a l'adopció, part, o acolliment preadoptiu, múltiples, la documentació que es presenta de manera general, és suficient per a reconéixer tal circumstància i atorgar la categoria que siga procedent.
Article 15. Model de sol·licitud de renovació del títol en pèrdua de vigència per estudis
En el supòsit de pèrdua de vigència del títol de família nombrosa, motivat exclusivament perquè un o més dels beneficiaris diferents dels titulars, que és o són majors de 20 anys d'edat i menors de 26 anys, cursen estudis previstos en l'article 1.a, segon i tercer paràgrafs, del Reial Decret 1.621/2005, de 30 de desembre, pel qual s'aprova el reglament de la Llei 40/2003, de 18 de novembre, de Protecció a les Famílies Nombroses, hauran de presentar la documentació següent:
1. Sol·licitud, segons model d'esta ordre.
2. Títol de família nombrosa en vigor que es desitja renovar.
3. Fotocòpia compulsada o confrontada d'algun dels documents següents que estiguen vigents: document nacional d'identitat (DNI), número d'identificació d'estranger (NIE) o passaport de tots aquells membres de la unitat familiar majors de 14 anys, dels quals se sol·licita que es mantinga la seua inclusió en el títol.
4. Fotocòpia compulsada o confrontada del document que acredite la renovació per estudis dels beneficiaris per als quals siga preceptiu.
Article 16. Lloc de presentació
Sense perjudici que la sol·licitud de títol de família nombrosa puga ser presentada en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta s'efectuarà en la direcció territorial de Benestar Social corresponent a la província d'empadronament del o de la sol·licitant.
Quan la sol·licitud siga presentada en els registres dels ajuntaments o de les mancomunitats que col·laboren en la tramitació dels dits títols i carnets, o en aquells que tinguen subscrit conveni amb la Generalitat per a la presentació d'escrits, es reconeixerà com a vàlida amb caràcter general la data de l'esmentada presentació.
Article 17. Tramitació de l'expedient
Quan la sol·licitud no reunisca els requisits exigits o no s'acompanye la documentació que d'acord amb esta ordre resulte exigible, es notificarà a la persona interessada la causa que impedix la continuació del procediment i se la requerirà perquè en el termini de 10 dies esmene la falta o acompanye els documents preceptius, amb indicació que si així no ho fa, se'l tindrà per desistit de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això de conformitat amb el que preveu l'article 71 de la referida norma.
Article 18. De la competència per a concedir i renovar el títol i carnet
La competència per a atorgar, denegar o procedir a l'arxiu de l'expedient, si és el cas, s'atribuïx al director o directora territorial de Benestar Social corresponent al lloc de residència de la persona interessada, sense perjudici que la dita competència puga ser exercida per avocació, si és el cas, pel director o directora general de la Família, Menor i Adopcions o el titular de l'òrgan directiu que tinga atribuïda la competència en matèria de famílies nombroses.
Article 19. Del termini màxim per a resoldre
El termini màxim per a atorgar, denegar o arxivar les sol·licituds de títol i carnet serà de sis mesos comptats a partir de la data en què es dispose de la documentació necessària per a això.
Llevat que una norma amb rang superior dispose una altra cosa, en aquells supòsits en què no es produïsca resolució expressa en el termini assenyalat, s'entendrà que les sol·licituds han sigut estimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici de l'obligació de dictar una resolució, en tot cas.
DISPOSICIÓ ADDICIONAL
Única. Models
S'adjunten a esta ordre els models següents:
1. Model de sol·licitud del títol de família nombrosa.
2. Model de sol·licitud de renovació del títol de família nombrosa en pèrdua de vigència per estudis.
3. Model de sol·licitud de duplicat del títol per pèrdua.
4. Model de títol temporal de família nombrosa.
5. Model de títol de família nombrosa.
6. Model de carnet individual de família nombrosa.
DISPOSICIÓ DEROGATÒRIA
Única. Derogació Ordre de 2 de febrer de 2000
Queda derogada l'Ordre de 2 de febrer de 2000, de la conselleria de Benestar Social, sobre model de títol de família nombrosa i regulació del carnet de l'esmentat títol en l'àmbit de la Comunitat Valenciana.
DISPOSICIONS FINALS
Primera. Elaboració d'instruccions
S'autoritza la direcció general competent en matèria de família a elaborar les instruccions de desplegament d'esta ordre.
Segona. Entrada en vigor
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
DISPOSICIÓ TRANSITÒRIA
Única. Vigència títols i carnets atorgats prèviament
Els títols i carnets que es van atorgar segons el model establit en l'orde 2 de febrer de 2000, de la conselleria de Benestar Social, sobre model de títol de família nombrosa i regulació del carnet de l'esmentat títol en l'àmbit de la Comunitat Valenciana, seguiran plenament vigents fins a la seua caducitat.
València, 21 de setembre de 2007
El conseller de Benestar Social i vicepresident tercer del Consell,
JUAN GABRIEL COTINO FERRERModel de títol de família nombrosa
Modelo de Título de Familia Numerosa
Portada Revers de la contraportada
Portada Reverso de la contraportada

Part interna
Parte interna
Primera pàgina Segona pàgina (anvers de la contraportada)
Primera página Segunda página (Anverso de la contraportada)

Model B30/01 del Manual d'Identitat Visual Corporativa de la Generalitat. Format A6
Modelo B30/01 del Manual de Identidad Visual Corporativa de la Generalitat. Formato A6
El títol podrà incloure una imatge de fons en la portada que servisca per a una millor identificació.
El Título podrá incluir una imagen de fondo en la portada que sirva para una mejor identificación.
Model de carnet individual de família nombrosa.
Modelo de Carné individual de Familia Numerosa.

La fecha de nacimiento sólo procederá cuando se trate de hijos.
La data de naixement només caldrà quan es tracte de fills.

Model b20/01 del manual d'identitat visual corporativa de la Generalitat.
Modelo b20/01 del Manual de identidad visual corporativa de la Generalitat.
El carnet podrà incloure una imatge de fons que servisca per a una millor identificació.
El carné podrá incluir una imagen de fondo que sirva para una mejor identificación.


Còpia Permalink ELI